Istiqbolli kadrlarni qayta tayyorlash hamda ularning xorijda maqsadli stajirovkasini tashkil etish chora-tadbirlari toʻgʻrisida
(resolution, 2025-11-26)

Oʻzbekiston Respublikasi Prezidentining “Iqtidorli mutaxassislarning xorijda taʼlim olishini qoʻllab-quvvatlash, ularda kasbiy koʻnikmalarini rivojlantirish va ragʻbatlantirishga oid qoʻshimcha chora-tadbirlar toʻgʻrisida” 2025-yil 5-maydagi PF-77-son hamda “Istiqbolli kadrlarni maqsadli tayyorlash hamda ularni davlat boshqaruvi va xizmatiga samarali jalb etish tizimini yanada takomillashtirish chora-tadbirlari toʻgʻrisida” PF-78-son farmonlari ijrosini taʼminlash maqsadida Vazirlar Mahkamasi qaror qiladi: 1. Quyidagilar: a) Oʻzbekiston Respublikasi Prezidentining 2025-yil 5-maydagi PF-77-son Farmoniga muvofiq istiqbolli mutaxassislarning xorijiy universitetlar, ilmiy markazlar, kompaniya va tashkilotlarda maqsadli stajirovkasini tashkil etish tartibini ishlab chiqish; b) Oʻzbekiston Respublikasi Prezidentining 2025-yil 5-maydagi PF-78-son Farmoniga muvofiq: 2026-yil 1-yanvardan boshlab Oʻzbekiston Respublikasi Prezidenti huzuridagi Davlat siyosati va boshqaruvi akademiyasida muddati 6 oygacha boʻlgan qayta tayyorlash dasturlari joriy etilishi; davlat xizmatchilarining malakasini oshirish va qayta tayyorlash tizimini tubdan takomillashtirish belgilangani maʼlumot uchun qabul qilinsin. 2. Quyidagilar: Istiqbolli mutaxassislarning “El-yurt umidi” jamgʻarmasi mablagʻlari hisobidan maqsadli stajirovkasini tashkil etish tartibi toʻgʻrisidagi nizom 1-ilovaga muvofiq; Oʻzbekiston Respublikasi Prezidenti huzuridagi Davlat siyosati va boshqaruvi akademiyasida qayta tayyorlash taʼlim dasturlari uchun nomzodlarni saralash tartibi toʻgʻrisidagi nizom 2-ilovaga muvofiq tasdiqlansin. 3. Istiqbolli kadrlarni tayyorlash boʻyicha “El-yurt umidi” jamgʻarmasi Boshqaruv samaradorligi agentligi bilan birgalikda Tashqi ishlar vazirligining koʻmagida salohiyatli tinglovchilarni xorijiy davlatlarda maqsadli stajirovka oʻtashini tashkil etish, ularning konsullik hisobida turishini hamda xorijdagi stajirovka jarayoni doimiy ravishda kuzatib borilishini taʼminlash choralarini koʻrsin. 4. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari zimmasiga yuklansin. 1. Ushbu Nizom vazirlik, idora, iqtisodiyot tarmoqlari strategik korxonalari, shuningdek, yetakchi oliy taʼlim muassasalari, tadqiqot va tahliliy markazlari istiqbolli mutaxassislarining Oʻzbekiston Respublikasi Prezidenti huzuridagi Istiqbolli kadrlarni tayyorlash boʻyicha “El-yurt umidi” jamgʻarmasi (keyingi oʻrinlarda — “El-yurt umidi” jamgʻarmasi) tomonidan qisman yoki toʻliq moliyalashtiriladigan rivojlangan mamlakatlardagi yetakchi universitetlar, ilmiy markazlar, turli kompaniya va tashkilotlarda maqsadli stajirovkasini tashkil etish tartibini belgilaydi. 2. Mazkur Nizomda quyidagi asosiy tushunchalar qoʻllaniladi: buyurtmachi tashkilotlar — nomzodlarni maqsadli stajirovkaga yuborish uchun tavsiya etadigan vazirlik, idora, iqtisodiyot tarmoqlarining strategik korxonalari, yetakchi oliy taʼlim muassasalari, tadqiqot va tahliliy markazlar hamda Prezident, ijod va ixtisoslashtirilgan maktablar; maqsadli stajirovka — mamlakatning ijtimoiy-iqtisodiy rivojlanishiga xizmat qiluvchi ustuvor sohalarda buyurtmachi tashkilotlar mutaxassislarining kasbiy bilim, koʻnikma va malakalarini zamon talablariga muvofiq rivojlantirish maqsadida xorijiy hamkor tashkilotlarda 1 oydan 6 oygacha boʻlgan muddatda amaliy tajriba olish jarayoni; maqsadli stajirovka ishtirokchisi — maqsadli stajirovkaga tanlov asosida qabul qilingan va xorijiy tashkilotda stajirovka oʻtayotgan mutaxassis; nomzod — maqsadli stajirovkaga buyurtmachi tomonidan tavsiya etilgan istiqbolli mutaxassis; xorijiy hamkor tashkilot — “El-yurt umidi” jamgʻarmasi va (yoki) buyurtmachi tashkilotlar bilan hamkorlik aloqalariga ega boʻlgan hamda oʻzaro kelishuv yoki shartnomaga muvofiq maqsadli stajirovka bevosita oʻtaladigan xorijiy taʼlim, ilmiy yoki boshqa tashkilot. 3. Vazirlik, idora, iqtisodiyot tarmoqlarining strategik korxonalari, yetakchi oliy taʼlim muassasalari, tadqiqot va tahliliy markazlarida mehnat faoliyatini olib borayotgan mutaxassislar uchun buyurtmachi tashkilot tomonidan “El-yurt umidi” jamgʻarmasining imkoniyatlaridan kelib chiqib, xorijiy hamkor tashkilotlar ishtirokida boshqa stajirovkalar tashkil etilishi mumkin. Mazkur stajirovkalarni tashkil etish va moliyalashtirish tartibi “El-yurt umidi” jamgʻarmasi Boshqaruv kengashi tomonidan belgilanadi. 4. Buyurtmachi tashkilotlar tomonidan “El-yurt umidi” jamgʻarmasi mablagʻlari hisobidan maqsadli stajirovkaga yuborilgan xodimning stajirovka muddati davomida egallab turgan lavozimi va oʻrtacha oylik ish haqi saqlanishi taʼminlanadi, shuningdek, ushbu xodimlarni xizmat boʻyicha birinchi navbatda oʻstirish choralari koʻriladi. 5. Maqsadli stajirovkani oʻtagan mutaxassislarga toʻliq bandlik rejimida ikki yil buyurtmachi tashkilotda uzluksiz ishlab berish majburiyati yuklanadi. 6. Maqsadli stajirovkaga yuborish boʻyicha takliflarni umumlashtirish, nomzodlarni saralab olishni tashkil etish va oʻtkazish Oʻzbekiston Respublikasi Prezidenti huzuridagi Boshqaruv samaradorligi agentligi (keyingi oʻrinlarda — Agentlik) tomonidan amalga oshiriladi. 7. Buyurtmachi tashkilotlar har yili 10-noyabrga qadar kadrlar tayyorlashga boʻlgan ehtiyojlar toʻgʻrisida lavozim va yoʻnalishlar kesimida, tanlangan nomzodlarning stajirovkasini tashkil qilish mumkin boʻlgan xorijiy tashkilotlar va stajirovka muddati boʻyicha asoslantirilgan maʼlumotlarni, shuningdek, nomzodlar stajirovkani tamomlagach bajaradigan vazifalari va erishishi lozim boʻlgan maqsadli koʻrsatkichlar roʻyxatini oʻrganib chiqish va umumlashtirish uchun Agentlikka taqdim etadi. Bunda: maqsadli stajirovkani tashkil etishga boʻlgan ehtiyoj asoslantirilishi, shu jumladan, uni mamlakatimizdagi tashkilotlarda amalga oshirishdan farqli jihatlari sanab oʻtilishi; maqsadli stajirovka oʻtash taklif etilayotgan xorijiy hamkor tashkilot haqida maʼlumot va unda stajirovka oʻtash imkoniyatlari mavjudligi (tegishli yozishmalar yoki kelishuvni ilova qilgan holda); maqsadli stajirovka oʻtashning muddatlari hamda u bilan bogʻliq xarajatlar; maqsadli stajirovkadan kutilayotgan natijalar aks ettirilishi lozim. 8. Agentlik buyurtmachi tashkilotlar tomonidan taqdim etilgan maʼlumotlarni umumlashtirish va tahlili asosida tarmoq yoʻnalishlari boʻyicha stajirovka dasturining xorijiy mamlakatlar kesimidagi kvotalarini belgilash uchun asoslantirilgan takliflarni har yili 10-dekabrga qadar “El-yurt umidi” jamgʻarmasining Boshqaruv kengashi majlislarida koʻrib chiqish uchun “El-yurt umidi” jamgʻarmasiga taqdim etadi. 9. “El-yurt umidi” jamgʻarmasining Boshqaruv kengashi har yili 15-yanvarga qadar Agentlik tomonidan taqdim etilgan asoslantirilgan takliflar asosida tarmoq yoʻnalishlari boʻyicha stajirovka dasturining xorijiy mamlakatlar kesimidagi kvotalarini tasdiqlaydi. 10. Stajirovka tashkil etiladigan xorijiy tashkilotlar va stajirovka muddati buyurtmachi tashkilotlar, Agentlik va “El-yurt umidi” jamgʻarmasi bilan birgalikda belgilanadi. Maqsadli stajirovka dasturining xorijiy mamlakatlar kesimidagi tasdiqlangan kvotalari, ularning yoʻnalishlari va muddatlari boʻyicha maʼlumotlar Agentlik va “El-yurt umidi” jamgʻarmasining rasmiy veb-sahifalarida hamda ijtimoiy tarmoqlardagi sahifalarda eʼlon qilinadi. 11. Buyurtmachi tashkilotlar har yili 1-fevralga qadar maqsadli stajirovkaga yuboriladigan nomzodlar roʻyxatini shakllantirib, rasmiy xat asosida Agentlikka taqdim etadi. Bunda buyurtmachi tashkilotlar birinchi navbatda, Milliy kadrlar zaxirasi tarkibiga kiritilgan nomzodlarni roʻyxatga kiritishi lozim. Buyurtmachi tashkilotlar tomonidan nomzodlar roʻyxatini shakllantirishda quyidagilar inobatga olinishi lozim: stajirovka dasturiga mos mutaxassisligi boʻyicha kamida 3 yillik ish tajribasi, shu jumladan oxirgi 12 oy davomida ushbu sohada ishlagan boʻlishi; davlat tilini bilishi; stajirovka oʻtash rejalashtirilgan xorijiy tashkilotning shartsiz taklifnomasi (moliyaviy shartlar bundan mustasno) mavjudligi (buyurtmachi tomonidan tavsiya etilgan nomzodlar uchun). 12. Buyurtmachi tashkilotlar tomonidan maqsadli stajirovkaga yuboriladigan nomzodlar roʻyxatini shakllantirib, Agentlikka taqdim etishda quyidagi hujjatlar ilova qilinadi: Jamgʻarma ijrochi direktori nomiga belgilangan shakldagi ariza (stajirovkani amalga oshirish boʻyicha tanlangan mutaxassislik, xorijiy mamlakat va xorijiy tashkilot koʻrsatilgan holda); ish joyi va lavozimi saqlanishi yoki tegishli taʼlim dasturi tugaganidan soʻng ishga joylashtirish boʻyicha majburiyatlar aks etgan buyurtmachi tashkilotning kafolat xati; stajirovka oʻtash rejalashtirilgan xorijiy tashkilotning shartsiz taklifnomasi (moliyaviy shartlar bundan mustasno); buyurtmachi tashkilot va stajirovka oʻtash rejalashtirilgan tashkilot tomonidan ishlab chiqilgan stajirovka dasturi; stajirovkadan keyingi ikki yil davomida bajarishi lozim boʻlgan aniq vazifalar va maqsadli koʻrsatkichlar. Bunda taqdim etiladigan hujjatlar shakllari Agentlik tomonidan ishlab chiqiladi va buyurtmachilarga har yili 1-yanvarga qadar taqdim etiladi. 13. Maqsadli stajirovka dasturida quyidagi shaxslar ishtirok eta olmaydi: a) 25 yoshdan kichik boʻlganlar; b) avval ayni yoki turdosh yoʻnalish boʻyicha xorijda maqsadli stajirovka oʻtab, uzluksiz ishlab berish majburiyati muddati tugamaganlar; v) korrupsiyaga oid jinoyatlarni sodir etishda sud tomonidan aybdor deb topilgan shaxslar; g) ogʻir va oʻta ogʻir jinoyatlarni sodir etganlik uchun sudlanganlik holati tugallanmagan yoki olib tashlanmagan shaxslar. 14. Agentlik buyurtmachi tashkilotlar tomonidan taqdim etgan nomzodlar toʻgʻrisidagi hujjatlar ushbu Nizom talablariga muvofiqligini oʻrganadi. 15. Hujjatlarni toʻliq taqdim etmagan yoki taqdim etilgan hujjatlari belgilangan talablarga muvofiq boʻlmaganda, kamchiliklarni bartaraf etish uchun buyurtmachiga uch ish kunidan iborat muddat beriladi. 16. Belgilangan muddatda buyurtmachi tashkilotlar tomonidan kamchiliklar bartaraf etilmaganda, nomzodlar Agentlik tomonidan tanlovdan chiqariladi. 17. Maqsadli stajirovkaga nomzodlarni saralash boʻyicha Agentlikda kamida yetti kishidan iborat, toq sonda boʻlgan tanlov komissiyasi (keyingi oʻrinlarda — Komissiya) tuziladi. Komissiya tarkibiga Agentlik, “El-yurt umidi” jamgʻarmasi va Davlat siyosati va boshqaruvi akademiyasi vakillari kiritiladi, shuningdek, davlat organlari va tashkilotlari xodimlari hamda mustaqil ekspertlar jalb etilishi mumkin. Bunda Agentlik direktori oʻrinbosarlaridan biri Komissiya raisi etib belgilanadi. 18. Saralash tartibi quyidagilarni oʻz ichiga oladi: test sinovlari — bilim va koʻnikmalarini aniqlash; nomzodlar bilan suhbat — ularning kasbiy salohiyati, xorijiy til bilish darajasi va kasbiy hamda malakaviy rivojlanishga boʻlgan intilishini baholash. 19. Tavsiya etilgan nomzodlar intellekt darajasi (IQ-test), psixologik barqarorlik, davlat tilini bilish, raqamli texnologiyalar hamda siyosiy-huquqiy va ijtimoiy-iqtisodiy islohotlar sohasidagi bilim darajasini aniqlash boʻyicha Agentlikning hududiy filiallari bazasida Agentlik huzuridagi Rahbar kadrlarni baholash markazi (keyingi oʻrinlarda — Rahbar kadrlarni baholash markazi) tomonidan markazlashtirilgan tartibda onlayn rejimida test sinovlaridan oʻtkaziladi. 20. Rahbar kadrlarni baholash markazida test sinovlaridan 71 foiz va undan yuqori koʻrsatkichga ega nomzodlar suhbat jarayoniga jalb etiladi. 21. Saralash jarayoni shaffof va adolatli oʻtkaziladi. Suhbat jarayonlari videotasvirga yozib olinadi hamda onlayn rejimda videotranslyatsiya qilinishi mumkin. 22. Suhbat natijalari 100 ballik tizimda baholanadi. Komissiya tomonidan yakka tartibda, har bir nomzod bilan alohida oʻtkaziladi. Unda nomzodning quyidagi kompetensiyalari baholanadi: davlat siyosatini tushunish va tahlil qilish, siyosiy-huquqiy, ijtimoiy-iqtisodiy sohalari boʻyicha bilimi (25 ball); stajirovka oʻtashda zarur boʻladigan xorijiy tilni bilish darajasi (15 ball); strategik fikrlash va qaror qabul qilish qobiliyati (20 ball); emotsional barqarorlik va stressga chidamlilik (20 ball); liderlik qobiliyatlari va jamoa bilan ishlash salohiyati (10 ball); ijtimoiy faollik, tashabbuskorlik va masʼuliyat hissi (10 ball). Nomzodlarning yakuniy natijalari komissiya aʼzolari tomonidan suhbat natijasiga koʻra qoʻygan ballarning qoʻshgan holdagi oʻrtachasidan kelib chiqib aniqlanadi va komissiyaning bayonnomasi bilan rasmiylashtiriladi. Suhbat jarayoni onlayn shaklda oʻtkazilishi mumkin. 23. Suhbatdan eng yuqori ball toʻplagan nomzodlar ballar reytingi asosida mazkur Nizomning 9-bandiga muvofiq tasdiqlanadigan kvota doirasida maqsadli stajirovkaga tavsiya etiladi. 24. Agentlik tomonidan oʻtkaziladigan tanlov natijalari asosida har yili 1-aprelga qadar tanlov gʻoliblari aniqlanadi va “El-yurt umidi” jamgʻarmasining Boshqaruv kengashi tomonidan tasdiqlash uchun “El-yurt umidi” jamgʻarmasiga taqdim etiladi. 25. Tanlov gʻoliblari roʻyxati Agentlik va “El-yurt umidi” jamgʻarmasining rasmiy veb-sahifalarida hamda ijtimoiy tarmoqlardagi sahifalarida eʼlon qilinadi. 26. “El-yurt umidi” jamgʻarmasi Boshqaruv kengashi qaroriga asosan gʻolib deb topilgan mutaxassislar, “El-yurt umidi” jamgʻarmasi, Agentlik, buyurtmachi tashkilot va moliyaviy (qoʻshimcha) kafil oʻrtasida shartnoma tuziladi. Mutaxassislarning xorijda maqsadli stajirovkani oʻtashi, yashash va yurish-turish tartib-qoidalari hamda tomonlarning huquq va majburiyatlari ushbu shartnomada belgilab qoʻyiladi. 27. Test va suhbat natijalari boʻyicha nomzodlarning shikoyatlari, ular eʼlon qilingan sanadan boshlab ikki ish kuni ichida Agentlikka yozma shaklda taqdim etiladi. Suhbat natijalariga koʻra nomzodning murojaatini koʻrib chiqish jarayonida yozib olingan videotasvir oʻrganiladi hamda ushbu Nizom tartibiga rioya qilinganlik holati koʻrib chiqiladi. 28. Baholash natijalaridan norozi boʻlgan nomzodlarning apellyatsiya shikoyatlarini koʻrib chiqish uchun Agentlikda uch kishidan iborat tarkibda apellyatsiya komissiyasi tuziladi. Apellyatsiya komissiyasiga Agentlik direktorining Komissiyaga raislik qilmagan boshqa oʻrinbosarlaridan biri rais etib belgilanadi va uning tarkibi Komissiya ishida ishtirok etmagan shaxslardan tuziladi. 29. Apellyatsiya komissiyasi shikoyatni u berilgan kundan boshlab uch ish kuni ichida koʻrib chiqib, qaror qabul qiladi. Bunda Apellyatsiya komissiyasi shikoyatni koʻrib chiqish natijalariga koʻra quyidagi qarorlardan birini qabul qiladi: shikoyatni asoslangan deb hisoblash hamda uni qanoatlantirish; shikoyatni asossiz deb hisoblash hamda uni qanoatlantirishni rad etish. 30. Apellyatsiya komissiyasi qaror qabul qilingan kuni nomzodni shikoyat qanoatlantirilgan yoki rad etilganligini koʻrsatgan holda, yozma ravishda xabardor qiladi. 31. Maqsadli stajirovkaga yuboriladigan mutaxassislarning stajirovka oʻtashda zarur boʻladigan xorijiy tilni oʻrganishi uchun buyurtmachi tashkilot tomonidan tegishli sharoitlar yaratib beriladi, shu jumladan, xorijiy tilni oʻrganish bilan bogʻliq xarajatlar qoplanadi. Ayrim hollarda tarjimon xizmatidan foydalanish orqali maqsadli stajirovka dasturi tashkil etilishi mumkin. 32. “El-yurt umidi” jamgʻarmasi xorijda maqsadli stajirovka narxlari, muddatlari va shart-sharoitlarining maqsadga muvofiqligidan kelib chiqib, maqsadli stajirovka ishtirokchisi uchun nisbatan afzal boʻlgan xorijiy tashkilotni tanlash huquqiga ega. 33. Maqsadli stajirovka dasturi “El-yurt umidi” jamgʻarmasi tomonidan xorijiy hamkorlar bilan tuzilgan kelishuvlar asosida maxsus nazariy yoki oʻquv-amaliy kurslar, tadqiqot, oʻquv modullari va sikllar koʻrinishida tashkil etiladi. 34. Maqsadli stajirovkaga yuborilgan mutaxassis maqsadli stajirovka davomida: maqsadli stajirovka boʻyicha uslubiy va koʻrsatma materiallar bilan tanishishi; maqsadli stajirovkani tashkil etish va undan oʻtish bilan bogʻliq tadbirlarda ishtirok etishi; maqsadli stajirovka dasturida nazarda tutilgan barcha tadbirlarni belgilangan muddat ichida, toʻliq hajmda va sifatli bajarishi; amaliy faoliyatda foydalanilishi mumkin boʻlgan hujjatlar namunalari va boshqa muhim materiallar toʻplamini yuritishi; tegishli tashkilotda oʻrnatilgan tartib-qoidalarga rioya qilishi shart. 35. Maqsadli stajirovka “El-yurt umidi” jamgʻarmasi mablagʻlari, shuningdek, xorijiy grantlar va buyurtmachilar mablagʻlari hisobidan moliyalashtiriladi. 36. Maqsadli stajirovka dasturi doirasida quyidagi xarajatlar qoplanadi: maqsadli stajirovka oʻtash boʻyicha xorijiy tashkilotga toʻlanadigan stajirovka uchun toʻlov; viza xarajatlari; maqsadli stajirovka davrida tibbiy sugʻurtalash xarajatlari; barcha turdagi transport vositalari bilan stajirovkadan oʻtish joyigacha boʻlgan yoʻlkira xarajatlari (ikkala tomonga, koʻpi bilan bir marta); maqsadli stajirovka dasturi bilan bogʻliq turar-joy, kunlik xarajatlar. “El-yurt umidi” jamgʻarmasi Boshqaruv kengashi qaroriga koʻra maqsadli stajirovkaga yuborilgan mutaxassisning xorijda stajirovkasi bilan bevosita bogʻliq boʻlgan boshqa xarajatlar ham qoplanishi mumkin. 37. Maqsadli stajirovka dasturini moliyalashtirish bir nomzod uchun eng yuqori miqdori va moliyalashtirish tartibi “El-yurt umidi” jamgʻarmasining Boshqaruv kengashi tomonidan belgilanadi. 38. “El-yurt umidi” jamgʻarmasi maqsadli stajirovkaga yuborilgan mutaxassislarning stajirovkani oʻtash jarayonlari monitoringini olib boradi. 39. “El-yurt umidi” jamgʻarmasi maqsadli stajirovkani oʻtayotgan mutaxassislarning stajirovka jarayoni hamda xorijdagi hayoti va ijtimoiy holatiga tegishli boʻlgan maʼlumotlarni olib turish maqsadida Oʻzbekiston Respublikasining xorijiy davlatdagi Elchixonasi yoki konsullik xizmati koʻmagidan foydalanadi. 40. Buyurtmachi tashkilotlar xodimlarining maqsadli stajirovkasini tashkil etishda Oʻzbekiston Respublikasining xorijiy davlatdagi Elchixonasi yoki konsullik xizmati bilan birgalikda stajirovkaga yuborilgan mutaxassisning konsullik hisobida turishini taʼminlaydi, xorijdagi hayoti va sogʻligʻidan, shuningdek, ularning stajirovkasi, moddiy va maishiy ahvolidan xabardor boʻlib boradi hamda “El-yurt umidi” jamgʻarmasi bilan hamkorlikda uning muammolarini bartaraf etish choralarini koʻradi. 41. Maqsadli stajirovka dasturi boʻyicha belgilangan muddat tugaganidan soʻng mutaxassis uzogʻi bilan bir hafta ichida Oʻzbekiston Respublikasiga qaytib kelishi talab etiladi. 42. Maqsadli stajirovkaga yuborilgan mutaxassislar tomonidan stajirovkani oʻtash yakunlari boʻyicha “El-yurt umidi” jamgʻarmasiga stajirovka yakunlangandan soʻng 15 (oʻn besh) ish kuni ichida quyidagi maʼlumotlar va hujjatlar taqdim etiladi: a) maqsadli stajirovka yakunlari boʻyicha hisobot; b) moliyaviy hisobot, shu jumladan maqsadli stajirovka oʻtash boʻyicha xorijiy tashkilotga stajirovka uchun toʻlov toʻlanganini tasdiqlovchi hujjat (agarda toʻlovlar mutaxassis bank plastik kartasi orqali oʻtkazilgan boʻlsa); v) maqsadli stajirovka oʻtaganligi boʻyicha sertifikat yoki boshqa tasdiqlovchi hujjat nusxasi. 43. Maqsadli stajirovkani oʻtagan mutaxassislar qaytgandan soʻng, xorijda olgan ilgʻor nazariy bilim va tajribalarini amaliyotga joriy etishi hamda xizmat boʻyicha oʻsishiga zarur sharoitlar yaratib borishga tegishli buyurtmachi tashkilotlar rahbarlari masʼul hisoblanadi. Mazkur jarayonlar Agentlik tomonidan muvofiqlashtiriladi va monitoring qilib boriladi. Bunda monitoring ikki yil davomida bir yilda kamida ikki marotaba xorijda maqsadli stajirovkani oʻtagan mutaxassislarning uzluksiz ishlab berish majburiyati oʻtalayotgan tegishli tashkilotlardan olingan maʼlumotlar asosida amalga oshiriladi. 44. “El-yurt umidi” jamgʻarmasi mablagʻlari hisobidan maqsadli stajirovka oʻtagan mutaxassislar tomonidan shartnoma shartlari bajarilmagan taqdirda, sarflangan barcha xarajatlarning ikki barobari miqdorida maqsadli stajirovka oʻtagan mutaxassisning oʻzi va moliyaviy (qoʻshimcha) kafillari tomonidan qoplanadi. 45. Mazkur Nizomning talablarini buzishda aybdor boʻlgan shaxslar qonunchilik hujjatlariga muvofiq javobgar boʻladilar. 1. Ushbu Nizom Oʻzbekiston Respublikasi Prezidenti huzuridagi Davlat siyosati va boshqaruvi akademiyasida (keyingi oʻrinlarda — Akademiya) davlat organlari, xoʻjalik birlashmalari, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari (keyingi oʻrinlarda — davlat organlari va tashkilotlari) xodimlari uchun muddati 6 oygacha boʻlgan qayta tayyorlash taʼlim dasturlariga nomzodlarni saralash tartibini belgilaydi. 2. Akademiyada muddati 6 oygacha boʻlgan quyidagi qayta tayyorlash taʼlim dasturlari (keyingi oʻrinlarda — qayta tayyorlash dasturlari) joriy etiladi: geosiyosat, global xavfsizlik, barqaror rivojlanish, loyiha boshqaruvi, ijtimoiy-iqtisodiy siyosat va boshqa dolzarb yoʻnalishlarda Oʻzbekiston Respublikasi Prezidenti Administratsiyasi topshirigʻiga muvofiq tashkil etiladigan maxsus kurslar; tashabbuskor ayollarning rahbarlik koʻnikmalarini rivojlantirish va ularni davlat xizmatiga tayyorlash uchun “Rahbar ayollar” dasturi; istiqbolli yoshlarni davlat xizmatiga jalb etish hamda yosh davlat xizmatchilarining yetakchilik va boshqaruvchilik qobiliyatlarini rivojlantirish uchun “Kelajak liderlari” dasturi; davlat organlari va tashkilotlarining rahbar va boshqaruv kadrlari hamda mazkur lavozimlarga nomzodlar uchun “Tizimli tahlil, strategik rejalashtirish va maqsadli koʻrsatkichlarga erishish” dasturi; hokimlar va ularning oʻrinbosarlari hamda mazkur lavozimlarga nomzodlar uchun “Hududlarni ijtimoiy-iqtisodiy rivojlantirish va xorijiy investitsiyalarni jalb etish” dasturi; davlat organlari va tashkilotlarining kadrlar siyosatiga masʼul tarkibiy tuzilma rahbarlari uchun “Kadrlar zaxirasini shakllantirish va inson resurslarini rivojlantirish” dasturi; davlat, tarmoq va hududiy rivojlantirish dasturlari boʻyicha loyihaviy boshqaruv va monitoring koʻnikmalarini rivojlantirish uchun “Davlat dasturlari va loyihalarini samarali boshqarish” dasturi. 3. Akademiyada qayta tayyorlash dasturlari uchun nomzodlarni saralashning asosiy vazifalari quyidagilardan iborat: davlat organlari va tashkilotlarida faoliyat olib borayotgan yuqori malakali kadrlarni aniqlash; davlat xizmatchilari oʻrtasida sogʻlom raqobat muhitini shakllantirish, intellektual va professional salohiyatni hamda tashabbuskorlik va yetakchilik fazilatlarini baholash; yetakchilik fazilatlari va boshqaruvchilik bilimlari yuqori darajada boʻlgan istiqbolli rahbar xodimlarni tanlash va maxsus oʻquvlarga jalb qilish; davlat organlari va tashkilotlari uchun istiqbolli boshqaruv kadrlari zaxirasiga nomzodlarni shakllantirish. 4. Qayta tayyorlash dasturlari uchun nomzodlarni saralash qonuniylik, xolislik, shaffoflik, kollegiallik va teng huquqlilik tamoyillari asosida oʻtkaziladi. 5. Qayta tayyorlash dasturlariga nomzodlarni saralash Oʻzbekiston Respublikasi Prezidenti huzuridagi Boshqaruv samaradorligi agentligi (keyingi oʻrinlarda — Agentlik) tomonidan manfaatdor davlat organlari va tashkilotlari bilan hamkorlikda tashkil etiladi. 6. Agentlik har bir qayta tayyorlash dasturlariga qabul qilish jarayoni boʻyicha saralash bosqichlarini oʻtkazish bilan bogʻliq chora-tadbirlar, hujjatlarni taqdim etish shakli va muddatlari hamda boshqa zarur masalalar yuzasidan saralash boshlanishidan kamida 15 kun oldin davlat organlari va tashkilotlariga maʼlum qiladi. 7. Qayta tayyorlash dasturlariga oid maʼlumotlar Agentlik hamda Akademiyaning rasmiy veb-sayti va ijtimoiy tarmoqlardagi sahifalarida eʼlon qilib boriladi. 8. Qayta tayyorlash dasturlari uchun nomzodlarni dastlabki saralash davlat organlari va tashkilotlarida nomzodlarni saralab olish boʻyicha har yili 1-aprelga qadar idoraviy komissiya (keyingi oʻrinlarda — Idoraviy komissiya) tuziladi. Idoraviy komissiya hududlarning, iqtisodiyot tarmoqlari va tashkilotlarning boshqaruv kadrlariga boʻlgan joriy va kelajakdagi talab-ehtiyojlari oʻrganib chiqadi hamda shu asosda xodimlar, tashabbuskor ayollar, istiqbolli yoshlardan iborat qayta tayyorlash dasturlari saralash bosqichida ishtirok etish uchun nomzodlar roʻyxatini shakllantiradi. 9. Nomzodlar oliy maʼlumotli va kamida 2 yil boshqaruv lavozimlarida ish tajribasiga ega boʻlgan, davlat boshqaruvi va ijtimoiy-siyosiy hayotning turli sohalarida samarali faoliyat olib borayotgan, “Kelajak liderlari” dasturi uchun 25 yoshdan 35 yoshgacha (35 yosh ham qoʻshilgan holda), qolgan dasturlarga 30 yoshdan 45 yoshgacha boʻlgan (45 yosh ham qoʻshilgan holda) Oʻzbekiston Respublikasi fuqarolari nomzod boʻlishlari mumkin. Bunda qayta tayyorlov dasturlariga nomzod sifatida kadrlar zaxirasiga kiritilgan (Milliy kadrlar zaxirasi, Salohiyatli kadrlar zaxirasi, Istiqbolli kadrlar zaxirasi kabi) davlat xizmatchilari hamda fuqarolik jamiyati institutlari va tadbirkorlik subyektlari xodimlari tavsiya etilishi mumkin. Kadrlar zaxirasiga kiritilgan davlat xizmatchilari orasidan yetarlicha nomzodlar shakllanmagan holatda, tashkilot tizimida faoliyat yuritayotgan boshqa boshqaruv xodimlari tavsiya qilinishi mumkin. 10. Qayta tayyorlash dasturlarida ishtirok etishlari uchun nomzodlar dastlab har yili 15-aprelga qadar Idoraviy komissiyaga murojaat qiladi va tegishli hujjatlarini taqdim etadi. 11. Idoraviy komissiya nomzod va uning hujjatlarini har tomonlama oʻrganib, qayta tayyorlash dasturlari talablariga mos keladigan nomzodlarning roʻyxatini shakllantiradi va har yili 1-mayga qadar Agentlikka tavsiya etadi. 12. Qayta tayyorlash dasturlarida tahsil oladigan davlat xizmatchilari kontingentini saralash va shakllantirish boʻyicha har yili 1-iyunga qadar Agentlikda kamida yetti kishidan iborat, toq sonda boʻlgan maxsus komissiya tuziladi. Maxsus komissiya tarkibiga Agentlik, Akademiya vakillari kiritiladi, shuningdek, davlat organlari va tashkilotlari xodimlari hamda mustaqil ekspertlar jalb etilishi mumkin. Agentlik direktori oʻrinbosarlaridan biri Komissiya raisi etib belgilanadi. 13. Maxsus komissiya tomonidan nomzodlarni saralash tartibi quyidagilarni oʻz ichiga oladi: a) test sinovlari — Agentlik huzuridagi Rahbar kadrlarni baholash markazi (keyingi oʻrinlarda — Rahbar kadrlarni baholash markazi) tomonidan intellekt darajasi (IQ-test), psixologik barqarorlik, davlat tilini bilish, axborot texnologiyalari hamda siyosiy-huquqiy va ijtimoiy-iqtisodiy islohotlar sohasidagi bilim va koʻnikmalarini aniqlash maqsadida markazlashtirilgan tartibda onlayn rejimda test sinovlaridan oʻtkaziladi. Bunda davlat organlari va tashkilotlari tomonidan taqdim etilgan nomzodlardan test sinovlarini oʻtkazish Agentlikning hududiy filiallari axborot texnologiyalari bazasidan foydalangan holda shartnoma asosida tashkil etiladi. Davlat organlari va tashkilotlarining markaziy apparati nomzodlari Agentlikning Toshkent shahri filialiga biriktiriladi; b) nomzodlar bilan suhbat — ularning kasbiy salohiyati, bilim darajasi hamda malakaviy rivojlanishga boʻlgan intilishi baholanadi. Rahbar kadrlarni baholash markazida test sinovlaridan 71 foiz va undan yuqori koʻrsatkichga ega nomzodlar suhbat jarayoniga jalb etiladi. 14. Saralash jarayoni shaffof va adolatli oʻtkaziladi. Suhbat jarayonlari videotasvirga yozib olinadi hamda onlayn rejimda videotranslyatsiya qilinishi mumkin. 15. Suhbat natijalari 100 ballik tizimda baholanadi. Suhbat maxsus komissiya tomonidan yakka tartibda, har bir nomzod bilan alohida oʻtkaziladi. Unda nomzodning quyidagi kompetensiyalari baholanadi: davlat siyosatini tushunish va tahlil qilish, siyosiy-huquqiy, ijtimoiy-iqtisodiy sohalari boʻyicha bilimi (25 ball); strategik fikrlash va qaror qabul qilish qobiliyati (20 ball); emotsional barqarorlik va stressga chidamlilik (20 ball); xorijiy tilni bilish darajasi (15 ball); liderlik qobiliyatlari va jamoa bilan ishlash salohiyati (10 ball); ijtimoiy faollik, tashabbuskorlik va masʼuliyat hissi (10 ball). Nomzodlarning yakuniy natijalari komissiya aʼzolari tomonidan suhbat natijasiga koʻra qoʻygan ballarning qoʻshgan holdagi oʻrtachasidan kelib chiqib aniqlanadi. Suhbat jarayoni onlayn shaklda oʻtkazilishi mumkin. 16. Suhbatdan eng yuqori ball toʻplagan nomzodlar Akademiyaning qabul parametrlarida belgilangan kvota doirasida mazkur Nizomning 2-bandida koʻrsatib oʻtilgan qayta tayyorlash dasturlarining birida ishtirok etish uchun har bir yoʻnalish boʻyicha alohida tavsiya etiladi. 17. Agentlik qayta tayyorlash taʼlim dasturlarida ishtirok etish uchun tavsiya etilgan nomzodlarni har yili 1-iyulga qadar Akademiyaga taqdim etadi. 18. Oʻquv jarayonlari boshlangunga qadar qayta tayyorlash dasturlari uchun nomzodlarni saralash natijalariga koʻra dasturlarga tavsiya qilingan, biroq oilaviy va (yoki) shaxsiy sabablar tufayli dasturda ishtirok eta olmaydigan nomzodlar arizalariga binoan roʻyxatdan chiqarilishi mumkin. Bunda mazkur nomzod oʻrniga natijalar ketma-ketligidagi keyingi nomzod Agentlik tomonidan oʻquvlarga tavsiya etilishi mumkin. 19. Qayta tayyorlash dasturlariga tavsiya qilingan nomzodlar roʻyxati apellyatsiya komissiyasi qarori inobatga olingan holda maxsus komissiyaning bayoni bilan tasdiqlanadi. Mazkur bayon asosida Akademiya rektori tomonidan belgilangan tartibda tinglovchilarni qayta tayyorlash dasturiga oʻqishga qabul qilish toʻgʻrisida buyruq qabul qilinadi. 20. Test va suhbat natijalari boʻyicha nomzodlarning shikoyatlari, ular eʼlon qilingan sanadan boshlab ikki ish kuni mobaynida Agentlikka yozma shaklda taqdim etiladi. Suhbat natijalariga koʻra nomzodning murojaatini koʻrib chiqish jarayonida yozib olingan videotasvir oʻrganiladi hamda ushbu Nizom tartibiga rioya qilinganlik holati koʻrib chiqiladi. 21. Baholash natijalaridan norozi boʻlgan nomzodlarning apellyatsiya shikoyatlarini koʻrib chiqish uchun Agentlikda uch kishidan iborat tarkibda apellyatsiya komissiyasi tuziladi. Apellyatsiya komissiyasiga Agentlik direktorining maxsus komissiyaga raislik qilmagan boshqa oʻrinbosarlaridan biri rais etib belgilanadi va uning tarkibi maxsus komissiya ishida ishtirok etmagan shaxslardan tuziladi. 22. Apellyatsiya komissiyasi shikoyatni u berilgan kundan boshlab uch ish kuni ichida koʻrib chiqadi. Bunda Apellyatsiya komissiyasi shikoyatni koʻrib chiqish natijalariga koʻra quyidagi qarorlardan birini qabul qiladi: shikoyatni asoslangan deb hisoblash hamda uni qanoatlantirish; shikoyatni asossiz deb hisoblash hamda uni qanoatlantirishni rad etish. 23. Apellyatsiya komissiyasi qaror qabul qilingan kuni nomzodni shikoyat qanoatlantirilgan yoki rad etilganligini koʻrsatgan holda, yozma ravishda xabardor qiladi. 24. Mazkur Nizomning talablarini buzishda aybdor boʻlgan shaxslar qonunchilik hujjatlariga muvofiq javobgar boʻladilar.